**AUTONOMII LOCALE ȘI INSTITUȚII CENTRALE ÎN SECOLELE AL IX-LEA - AL XVIII-LEA**

Autonomiile locale reprezintă primele forme de organizare ale românilor la începutul Evului Mediu. La început s-a format obștea sătească, cea care avea forma unui simplu sat, ulterior s-au format structurile politice prestatale. Exemple de structure politice prestatale:

|  |  |  |
| --- | --- | --- |
| Transilvania și Banat  Caracteristici | Voievodatele lui Gelu (Centrul Transilvaniei), Glad (Banat), Menumorut (Crișana), **în secolul al IX- lea**  Erau organizate ca voievodate, se luptau cu ungurii | Sursa: notarul regelui maghiar Bela al IV-lea, denumit Anonymus în lucrarea *Faptele ungurilor* - secolul al XIII- lea |
|  | Voievodatele lui Gyula (Alba) și Ahtum(Banat)**sec XI** | Legenda Sfântului Gerard |
| Țara Românească | Voievodatele lui Seneslau (Argeș), Litovoi (Oltenia)  Cnezatele lui Ioan (Romanați- zona Caracal astăzi), Farcaș (Vâlcea)  Țara Severinului în **secolul al XIII- lea** | Sursa:  *Diploma Cavalerilor*  *Ioaniți*- 1247 |
| Moldova | Câmpul lui Dragoş, Câmpul lui Vlad, Codrii Cosminului, Codrii Herței, | Sursa: *Cronica lui Nestor* – cronică scrisă la Kiev în secolul al XII-lea |

**Prezentaţi rolul autonomiilor locale în formarea statelor medievale**

Statele medievale românești s-au constituit într-un interval de timp îndelungat din cauza invaziilor popoarelor migratoare dintre care cei mai importanţi au fost ungurii sau maghiarii care au ocupat Transilvania ăn sec X. În secolul al XIII-lea a avut loc marea invazie mongolă (1241). Autonomiile locale au reprezentat baza de plecare, nucleul, pentru formarea statelor medievale româneşti. Acestea aveau în secolul al XIII-lea o dezvoltare economică, socială și militară care le-a permis formarea statului medieval un secol mai târziu:

a) dezvoltarea economică - rezultă din **Diploma Cavalerilor Ioaniţi**, un document emis de regele Ungariei Bela al IV-lea. Regele maghiar, pentru a proteja frontierele statului său de invaziile migratorilor a acordat acestor călugări-cavaleri teritoriul dintre Dunăre şi Carpaţi al cărui suzeran se considera (Ţara Românească de mai târziu). Se menţionează în document venituri importante realizate de locuitorii acestor locuri provenind din slujbe, mori, fânețele și pășunile, vitele și oile, pescăriile și iazurile, ocnele care existau pe teritoriul celor 5 formațiuni prestatale (de remarcat cazul fratelui lui Litovoi, Bărbat, care a căzut prizonier la unguri; el dorea să ofere o suma de bani ca răscumpărare, ceea ce dovedește o forță economică a voievodatului de la sud de Carpați).

b) ierarhia socială dovedită de **Diplomă** care numeşte două categorii sociale: mai marii pământului (boierii) şi rusticii (ţăranii).

c) organizarea militară - rezultă dintr-un document maghiar din 1277, care relatează că Litovoi este ucis într-o luptă cu regele ungur, iar fratele său, Bărbat cade prizonier.

**Două acţiuni desfăşurate în spaţiul românesc în secolul al XIII-lea**

1. Marea invazie mongolă 1241 despre impactul acestei invazii asupra spațiului românesc avem puține informații. O *cronică persană* (scrisă de Rashid al Din Hamadani) de la începutul secolului al XIV-lea vorbește de luptele pe care *Bezerenbam* și *Mişelav*, doi conducători din *Țara Ilaut* (țara valahilor- spațiul românesc) le duc împotriva tătarilor. Aceștia sunt învinși, pe rând de tătari. Informații despre invazia mongolă în Transilvania ne oferă călugărul Rogerius, contemporan evenimentelor în lucrarea sa *Carmen Miserabile*, în care descrie distrugerile materiale și masacrele provocate de tătari în Transilvania și Ungaria.
2. Lupta lui Litovoi cu armata Ungariei 1277 Conform unei *scrisori*de la curtea maghiară,regele Ungariei, Ladislau al IV-lea, nemulțumit de faptul că voievodul Litovoi (posibil cel amintit în 1247 sau un urmaș al acestuia cu același nume) nu mai plătea *tributul* -a trimis împotriva lui o armată maghiară condusă de un anume magistru Georgius. În luptele care au urmat la sud de Carpați, Litovoi a fost ucis doi ani mai târziu, fratele său, Bărbat a fost luat prizonier. Se menționează în document atât răscumpărarea lui Bărbat( *pentru răscumpărarea acestuia noi am stors o sumă de bani foarte mare*) dar și faptul că un lider ungur important, Petrus *și-a vărsat sângele* în bătălie. Aceste fapte demonstrează atât forța economică, dar și cea militară a voievodatului lui Litovoi.

**Doi factori externi care au favorizat formarea statelor medievale româneşti**

A existat în secolul al XIV-lea un context extern favorabil formării Ţării Româneşti şi Moldovei:

*- decăderea puterii tătarilor* după 1241 (când avusese loc marea invazie mongolă în Europa) o parte din ei stabilindu-se la nordul Mării Negre în Hanatul Hoardei de Aur.

- *criza politică din Ungaria*, statul ungar era slăbit atât de lupte interne dar şi de Marea invazie mongolă.

**Formarea statelor medievale româneşti**

**Ţara Românească**

Basarab I (1310?-1352) este primul domnitor atestat cu titlul de mare voievod și domn cel care a reuşit unirea micilor cnezate şi voievodate amintite în secolul al XIII- lea sub o singură autoritate. Țara sa mai e denumită Valahia. În 1324, în contextul expedițiilor maghiare împotriva tătarilor, a existat un acord sau o înțelegere între Basarab I și regele Ungariei Carol Robert de Anjou, prin care maghiarii recunoșteau stapânirea lui Basarab asupra Ţarii Românești în schimbul acceptării suzeranităţii (Basarab devenea vasal). Totuși, această idee nu l-a mulțumit ulterior pe Carol Robert, care în 1330, hotăra desfiinţarea statului condus de către Basarab printr-o campanie militară; ungurii au ocupat ţinutul Severin. Basarab a oferit o sumă mare de bani pentru răscumpararea păcii (7000 mărci de argint echivalentul a circa 74 de kg de aur, o sumă destul de mare pentru acele timpuri, dovedind forţa economică a statului condus de Basarab) şi era dispus să cedeze ungurilor și teritoriul ocupat de aceştia.

Carol Robert a refuzat, a atacat, ocupat și incendiat curtea domnească de la Curtea de Argeş, Basarab refuzând lupta, dar pe drumul de întoarcere spre Ungaria, armata regelui era învinsă în noiembrie 1330 în bătălia de la Posada (loc necunoscut azi), bătălie în urma căreia noul stat își obține independența politică. Ungurii au fost prinşi într-un defileu din munți, românii i-au atacat folosind chiar pietre şi trunchiuri de copaci, iar regele a scăpat cu viață doar schimbandu-și hainele cu un soldat. Bătălia a fost descrisă de Cronica pictata de la Viena din secolul al XIV- lea.

**Moldova**

La începutul secolului al XIV-lea, teritoriul Moldovei se afla sub autoritatea tătarilor. La mijlocul secolului, regele Ungariei, Ludovic I, fiul lui Carol Robert, a format o marcă de apărare în nord-vestul Moldovei, condusă de Dragoş, un voievod român din Maramureş. Această marcă de apărare împotriva tătarilor se întindea teritorial între Câmpulung Moldovenesc și Vrancea și avea reședinta la Baia, iar Dragoş era vasalul regelui Ludovic.

În anul 1359 - Bogdan din Cuhea, un alt voievod al românilor din Maramures, nemulţumit de politica regelui maghiar faţă de români (ungurii doreau catolicizarea și încercaseră să introducă propria organizare politică în Ţara Maramureșului), a trecut în Moldova împreună cu oamenii săi și a participat la o rascoală împotriva lui Balc, urmaș al lui Dragoș, dependent de unguri. Încercarile militare ale regelui Ungariei, făcute până în 1365, de a-1 înlatura pe Bogdan din Moldova s-au dovedit zadarnice, iar acesta a recunoscut independența Moldovei. Evenimentul e descris de Cronica lui Ioan de Târnave din secolul al XIV-lea.

**Rolul descălecatelor în formarea statelor medievale**

Există o tradiție istorică (o legendă) privind întemeierea Tării Româneşti. Această tradiție este denumită din secolul al XVII-lea descălecat. În 1291, regele maghiar Andrei al III-lea a consolidat drepturile și privilegiile ungurilor, sașilor și secuilor, anihilând autonomia românească din Făgăraș. În aceste condiții, o parte a românilor conduși de cel numit de cronici Radu Negru, sau Negru Vodă au trecut Carpații și s-au așezat în zona Câmpulung. Acest eveniment cunoscut din cronici si legende ca „descalecatul" lui Negru Vodă din Făgăraș, a făcut ca din acea zonă să înceapă unificarea formațiunilor politice românești. Chiar dacă nu s-a dovedit că Negru Vodă e un personaj istoric, legenda sa ascunde un fapt real: populația românească din Transilvania (Făgăraș în acest caz) a avut o anumită contribuție în formarea statului medieval Țara Românească.

De asemenea, şi acţiunile politice ale lui Dragoş şi Bogdan din Moldova pot fi considerate descălecate, ele dovedind rolul românilor de peste munţi (din Maramureş, în acest caz) la formarea Moldovei.

**Instituţiile centrale în spaţiul românesc**

Principalele instituții centrale medievale erau: Domnia, Biserica, Armata, Sfatul Domnesc.

**Cauzele apariţiei instituţiilor centrale:**

Domnia- câştigarea independenţei politice în faţa ungurilor în secolul 14

Armata- nevoia de a-şi apăra ţara de pericolele externe şi de a-şi păstra independenţa politică

Biserica- faptul că locuitorii din spaţiul românesc erau creştini

**Domnia**

Suveranul țării avea titlurile – *Domn (stăpân)*, - *Io, din mila lui Dumnezeu* - *voievod* (conducea armata)

*Atribuţiile domnului* erau :

***a) în politica internă*** - numea pe marii *dregători* şi înfiinţa noi dregătorii

- bate monedă (Vlaicu Vodă-ducaţii -dinarii, Petru Muşat -groşii-banii

- era judecătorul suprem, asistat de *Sfatul domnesc*

***b) în politica externă***

- încheia tratate de pace, de alianță și de vasalitate

- declara război și încheia pace (alianțe, tratate de pace sau comerciale)

- trimitea soli de pace (ambasadori)

În secolele al XIV-lea- al XV-lea domnitorul îşi manifesta întreaga putere atât pe plan intern cât şi extern, dar în secolele al XVI-lea- al XVIII-lea, pe fondul accentuării dominaţiei otomane în Ţările Române, alegerea domnitorului era însoţită de confirmarea turcilor.

O caracteristică a domniei în secolele al XVII-lea –al XVIII-lea **este lipsa politicii externe** în contextul în care, pe fondul accentuării dominaţiei otomane în Ţările Române, alegerea domnitorului era însoţită de confirmarea turcilor, iar din 1711 (Moldova) şi 1716 (Ţara Românească) domnii români au fost înlocuiţi cu domnitori fanarioţi (greci din cartierul Fanar al Constantinopolului) care nu aveau decât funcţia de simpli funcţionari otomani, turcii nemaiavând încredere în români pe care-i acuzau de trădare. Tronul era vândut prin licitaţie de către turci.

Cu toate acestea şi în secolele al XVII-lea –al XVIII-lea , **este nevoie de instituția centrală a domniei** pentru a funcționa statul, în condițiile în care, deși sub suzeranitate otomană, Ţara Românească şi Moldova *nu au fost niciodată transformate în paşalâcuri* (aşa cum se întâmplase cu Serbia, Bulgaria sau chiar Ungaria).

**Armata**

Armata reprezintă a doua instituție laică importantă după domnie. Armata a avut un rol decisiv în câștigarea, consolidarea și păstrarea independenței. Rolul acesteia a scăzut treptat odată cu instaurarea suzeranităţii otomane asupra Țărilor Române, ajungându-se la desființarea ei în timpul regimului fanariot, în secolul al XVIII-lea.

Armata a fost formată în Evul Mediu din mai multe corpuri:

- *oastea cea mică*, fiind reprezentată de garda domnitorului, de obicei fidelii acestuia, de trupele sau steagurile boierilor (cei care aveau rolul să-și trimită oamenii în sprijinul domnitorului.

- *oastea cea mare*, fiind reprezentată de toți bărbații care puteau să apere țara în caz de război, începând cu 15 ani

- *mercenarii,* numiți și lefegii (primeau leafă), care erau soldați profesioniști, fiind plătiți pentru serviciile aduse.

Un punct important de sprijin al armatei îl reprezentau și cetățile sau fortificațiile, care țineau direct de voievod fiind administrate prin reprezentanții săi, *pârcălabii;* spre exemplu în Țara Românească: Turnu (Măgurele), Giurgiu, Poienari, iar în Moldova: Chilia, Cetatea Albă, Cetatea Neamțului, Suceava, Hotin, Orhei, Soroca.- în sec 18 dărâmate

**Biserica**

Biserica a fost o instituţie religioasă, susţinută de domn, care-i acorda danii, moşii, era ctitor de biserici şi mânăstiri. Exemple din Ţara Românească – *Cotmeana* - Radu I, *Cozia* – Mircea cel Bătrân,

Exemple din Moldova - *Putna* –Ştefan cel Mare, *Moldoviţa* – Petru Rareş, *Slatina* - Alexandru Lăpuşneanu,

Domnitorul sprijinea financiar mânăstirile ortodoxe de la Muntele Athos sau din Orient (Egipt, Palestina, Muntele Sinai, Ierusalim), aflate în teritoriul dominat politic de musulmani. Biserica avea rangul de *mitropolie* care seafla sub controlul Patriarhiei ortodoxe de la Constantinopol). În 1359 s-a înființat Mitropolia de la Curtea de Argeș de către Nicolae Alexandru,; Existau și unităţi administrativ -teritoriale bisericești inferioare mitropoliei, numite episcopii: la *Râmnicu Vâlcea şi Buzău* .În 1387 s-a înființat Mitropolia de la Suceava de către Petru Muşat, având în frunte un mitropolit localnic, Iosif. Din această cauză Patriarhia de la Constantinopol nu a recunoscut instituția de la Suceava decât în 1401, în timpul lui Alexandru cel Bun. În Moldova, episcopiile își aveau sediul la *Roman, Huşi și Rădăuţi*.

Mitropolitul - doilea demnitar al statului, ales de episcopi şi confirmat de domn.

- îl ungea pe domn (cu mir sfânt, în ideea de uns, ales al lui Dumnezeu).

- era locţiitor (în caz de boală) al domnului şi putea conduce soliile acestuia.

O caracteristică a bisericii în spaţiul românesc în secolele al XVII-lea –al XVIII-lea este aceea că această instituție era subordonată domnitorului, deoarece turcii se temeau de influenţa sa în declanşarea unor eventuale revolte împotriva acestora. Totuşi biserica a continuat să joace un rol important deoarece domnitorii fanarioţi erau creştini ortodocşi, au susţinut biserica atât material cât şi spiritual. Spre deosebire de statele creştine transformate în paşalâcuri, unde bisericile au fost închise, în Ţările Române a existat libertate religioasă.